REGOLAMENT TAL-KUMMISSJONI (KE) Nru 2158/2005
tat-23 ta’ Diċembru 2005
li jemenda r-Regolament tal-Kunsill (KE) Nru 32/2000 rigward l-estensjoni tat-tariffa ta' kwoti tal-Komunità għall-prodotti tal-ġuta u tal-fibra tal-ġewż tal-Indi
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 32/2000 tas-17 ta’ Diċembru 1999 li jiftaħ u jipprovdi għall-amministrazzjoni tal-kwoti ta’ tariffi Komunitarji marbutin fil-GATT u ċerti kwoti ta’ tariffi Komunitarji oħra u li jistabbilixxi regoli dettaljati għall-aġġustament tal-kwoti, u li jirrevoka r-Regolament tal-Kunsill (KE) Nru 1808/95 (1), partikolarment it-tieni inċiż tal-Artikolu 9 (1)(b) tiegħu,
Billi:
(1)
B'mod konformi mal-offerta magħmula fi ħdan il-Konferenza tan-Nazzjonijiet Uniti dwar il-Kummerċ u l-Iżvilupp (Unctad) flimkien mal-iskema tagħha ta' preferenzi ġeneralizzati (GSP), il-Komunità introduċiet fl-1971 preferenzi ta' tariffa għall-prodotti tal-ġuta u tal-fibra tal-ġewż tal-Indi li joriġinaw f'ċerti pajjiżi li għadhom jiżviluppaw. Dawn il-preferenzi ħadu l-għamla ta' tnaqqis gradwali tat-Tariffa Doganali Komuni tad-dazji u, mill-1978 sal-31 ta' Diċembru 1994, is-sospensjoni sħiħa ta' dawn id-dazji.
(2)
Sa mid-dħul fis-seħħ tal-iskema GSP fl-1995, il-Komunità kienet, flimkien mal-GATT, fetħet kwoti ta’ tariffa awtonomi ta' dazju-żero tal-Komunità għal kwanitajiet speċifiċi ta' prodotti tal-ġuta u tal-fibra tal-ġewż tal-Indi. Il-kwoti tat-tariffi miftuħa għal dawk il-prodotti bir-Regolament (KE) Nru 32/2000 ġew estiżi sal-31 ta’ Diċembru 2005 bir-Regolament tal-Kummissjoni (KE) Nru 25/2005 (2) li jemenda r-Regolament tal-Kunsill (KE) Nru 32/2000.
(3)
Peress li l-iskema GSP ġiet estiża sal-31 ta’ Diċembru 2008 bir-Regolament tal-Kunsill (KE) Nru 980/2005 tas-27 ta’ Ġunju 2005 li japplika preferenzi ta’ tariffi ġeneralizzati (3), l-arranġament għall-kwota tat-tariffa għall-prodotti tal-ġuta u tal-fibra tal-ġewż tal-Indi għandu jiġi estiż ukoll sal-31 ta’ Diċembru 2008.
(4)
Ir-Regolament (KE) Nru 32/2000 għandu, għalhekk, jiġi emendat kif meħtieġ.
(5)
Il-miżuri previsti f’dan ir-Regolament huma konformi mal-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
Il-frażi, għan-numri tas-serje 09.0107, 09.0109 u 09.0111, fil-ħames kolonna (“Il-perjodu tal-kwota”) tal-Anness III għar-Regolament (KE) Nru 32/2000, “mill-1.1.2005 sal-31.12.2005” qed tinbidel b’“mill-1.1.2006 sal-31.12.2006, mill-1.1.2007 sal-31.12.2007 u mill-1.1.2008 sal-31.12.2008”.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali tal-Unjoni Ewropea.
Dan għandu japplika mill-1 ta’ Jannar 2006.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 23 ta’ Diċembru 2005.